Over 40 døde etter tornadoer og uvær i USA: – Total ødeleggelse
Det kraftige stormsystemet har siden onsdag i forrige uke bragt med seg flom, snøstormer og tornadoer i flere amerikanske delstater. Lørdag kveld ble åtte mennesker drept og et titalls skadet da en voldsom tornado rammet byen Garland, nordøst for storbyen Dallas. Hus ble smadret i fillebiter og biler ble kastet av veien av tornadoen, som ifølge ABC News hadde en vindstyrke på over 265 kilometer i timen. – Det er en total ødeleggelse. Det er veldig vanskelig å bli rammet av en så grusom storm dagen etter julen, sa Pedro Barineau, talsmann for politiet i byen, på en pressekonferanse i helgen. Før tornadoen forsvant, fortsatte den østover over nabobyen Rowlett. Ingen personer døde, men 23 ble skadet. Tusenvis av mennesker er uten strøm og minst 800 hjem ble ødelagt i de to byene. Texas-guvernør Greg Abbot advarer samtidig om at det er mer regn i vente, samt muligheter for nye dødelige tornadoer. – I Texas gjør vi alt vi kan for å hjelpe dere med å håndtere utfordringene dere opplever, sier guvernøren i en uttalelse gjengitt av ABC News søndag kveld. Fått med deg? Syvåring drept av tornado på julaftenMichael O'Neill fra Ellis County i Texas fikk en spesiell telefon lørdag kveld. – Jeg fikk en telefon i går kveld om at huset mitt var borte. Jeg dro bort hit og fant huset i naboens hage. Det var ingenting igjen og naboen min måtte dras ut av boligen sin, sier O'Neill til CBS Dallas. Rowlett-beboer Dale Vermurlen forteller at han hadde flaks. Mens hans eget hus kun fikk mindre skader, ble naboens bolig fullstendig smadret. Han forberedte seg likevel på det verste da tornadoen raste over nabolaget. – Jeg dro begge hundene mine etter halsbåndene og holdt meg fast i toalettet. Jeg sa «okay, dette kan være slutten, gutter», sier Vermurlen til CBS. Les også: Døde etter at han reddet kjæresten fra tornado i USAI Missouri og Illinois har uvanlig store mengder nedbør ført til flom flere steder. 13 mennesker har mistet livet og guvernøren i førstnevnte delstat har erklært unntaktstilstand. Det samme har guvernør Susana Martinez i New Mexico gjort, som en følge av en kraftig snøstorm og opptil 60 centimeter med snø enkelte steder øst i delstaten. Fem personer, deriblant to barn, mistet livet da bilen de befant seg i ble tatt av vannmassene i Patoka i Illinois, melder nyhetsbyrået Reuters. Husker du? Barbara tror hunden er død - så piper det fra ruineneIfølge USAs nasjonale værtjeneste er det forventet at uværet vil fortsette utover dagen og de advarer mot flomfare i flere delstater mandag, melder CNN. Været har også ført til store trafikale problemer over store deler av USA, både på bakken og i luften. Bare på søndag ble nesten 1500 planlagte flygninger innstilt og nesten like mange forsinket som en følge av den ustabile værsituasjonen i landet.
43 personer er så langt bekreftet omkommet etter den siste ukens voldsomme julestormer i USA.